‏יום חמישי ט"ז בשבט התשע"ה
5 בפברואר 2015

**רבי אליעזר בן הורקנוס "שהבאיש ריח פיו על התורה"

בראשית רבה, פרשה מ"א,
עמוד 20 בחוברת:**

רבי אליעזר בן הורקנוס היה חורש עם אחיו בנחלה המשפחתית. האחים חרשו במישור, והוא בהר הקשה והמסולע. הפרה שלו נפלה מרוב מאמץ ונפצעה. כיוון שכך, אמר: לטובתי נשברה פרתי, וזו בשבילי הזדמנות לעזוב את העבודה וללכת ללמוד תורה.

ברח והלך לרבן יוחנן בן זכאי ולמד מפיו תורה, ומכיוון שלא היה לו אוכל, נאלץ לאכול רגבי אדמה (קוזזות), עד שנדף ריח רע מפיו. הלכו חבריו וסיפרו זאת לריב"ז. ריב"ז התפעל ממסירותו של רבי אליעזר ללימוד התורה וברך אותו: כשם שהבאיש ריח פיו על לימוד התורה, כך יהיה ריחו (=שמו הטוב כתלמיד חכם מופלג) הולך מסוף העולם עד סופו (מקצה אל קצה).

לאחר ימים רבים, עלה אביו לירושלים כי לנדותו מנכסיו (לנשלו), ומצא אותו יושב ודורש פסוקים לפני עשירי המדינה (=העיר), והם: בן ציצית הכסף (ולפי גירסה אחרת: הכסת), נקדימון בן גוריון ובן כלבא שבוע (אביה של רחל, אשת רבי עקיבא), יושב ודורש הפסוק הזה: "חרב פתחו **רשעים** להפיל **עני**" (תהילים, ל"ז, 14). ה**רשעים** זה אמרפל וחבריו (ארבעת המלכים שנלחמו בחמשת המלכים וביניהם מלך סדום, ולקחו בשבי את אנשי סדום ורכושם, ובהם את לוט, אחיין של אברהם), וה**עני** הוא לוט.

האב הופתע לגלות שבנו הוא תלמיד חכם, כה מוערך, עד שעשירי ירושלים לומדים תורה מפיו, ואמר: בני, לא עליתי לכאן, אלא כדי לנדותך מנכסיי. אבל עכשיו, כל נכסיי נתונים לך במתנה.
אמר רבי אליעזר כל מה שנתת לי מחלקם של אחיי, יהיה עלי חרם (=רכוש אסור בהנאה) וכל מה שאקח זה חלק שווה לאחיי.

רבי אליעזר בן הורקנוס עזב חיים חומריים נוחים יחסית ודבק בתורה, למרות רעב ומחסור שפקדו אותו, ובזכות מסירותו זכה לגדולה בתורה. המדרש שמובא כאן מתקשר לסיפור בכך שעשירי ירושלים לומדים שראוי שלא להפיל עני כי זאת דרכם של הרשעים, ויש לתמוך בעניים. רבי אליעזר עצמו, לא רק נאה דורש, אלא גם נאה מקיים, שהרי כאשר אחיו נעשו עניים אחר שאביהם מסר לו את כל נכסיו, אין רבי אליעזר נוהג ברשעות, אלא דואג להם שיקבלו את חלקם בנכסי האב.

**תודה למאי ורט וגל יוסף (תשע"ה)**